ཇི་སྐད་དུ་རྫ་དཔལ་སྤྲུལ་རིན་པོ་ཆེས།དཔེ་འདི་སྟེགས་ལ་མ་འཇོག་རུམ་དུ་ལོངས།།ནམ་ཁོམ་རུམ་ནས་ཕྱུངས་ཏེ་ཡང་ཡང་ཀློགས།།ཀློག་དོན་སེམས་ནས་མ་བརྗེད་ལག་ཏུ་ལོངས།།དེ་ལས་ཡ་རབས་འདི་ཕྱིའི་བདེ་སྐྱིད་འབྱུང་།།ཞེས་གསུངས་པ་བཞིན་དུ་དཔེ་ཀློག་ནི་མི་བུ་ཞིག་གི་འཚོ་བའི་ནང་སྙིང་ལ་བདེ་སྐྱིད་དང་སྤྲོ་སྣང་ཙམ་སྦྱིན་པར་མ་ཟད།མི་ཚེའི་ཁ་ཕྱོགས་དང་གདམ་གསེས།དེ་བཞིན་གལ་ལ་ཐུག་པའི་དུས་སུ་རང་ཉིད་ལ་ལམ་སྟོན་དང་སྤོབས་པ་སྦྱིན་པར་བྱ་བའི་ནོམས་པ་གལ་ཆེན་ཞིག་ཏུ་འཁུམས་པས་ན།དཔེ་ཀློག་ལ་དགའ་བ་ནི་ཤེས་ཡོན་གཉིས་ལྡན་གྱི་མི་བུ་ཞིག་ཏུ་འགྱུར་རྒྱུའི་ལམ་ཁ་རྙེད་པ་ཡིན་ལ།ལྷག་པར་དུ་ཤེས་བྱ་རིག་པའི་སྣ་བརྒྱའི་མེ་ཏོག་བཞད་པའི་སློབ་གྲྭའི་སློབ་མ་ཞིག་ལ་མཚོན་ན།དཔེ་ཀློག་གི་གོམས་གཤིས་ལེགས་པོ་ཞིག་བསྐྱེད་བསྲིང་བྱས་ཏེ་སློབ་སྦྱོང་གི་འཚོ་བ་ཕུན་སུམ་ཚོགས་པ་ཞིག་སྟེ།རང་དབང་གི་བསམ་བློ་དང་བློ་བསྐྱེད་གང་མང་ཞིག་འཐོབ་པར་བྱས་ནས་མི་ཚེ་གོལ་ལམ་དུ་མ་སོང་བ་ཞིག་བྱེད་པ་ནི་སློབ་གྲྭའི་སློབ་གསོའི་འོས་འགན་དང་ལམ་ཕྱོགས་ཀྱང་ཡིན།དེ་བས་མཚོ་ལྷོ་ཁུལ་མི་རིགས་མཐོ་རིམ་སློབ་འབྲིང་གཉིས་པའི་སློབ་གྲྭས་སློབ་མ་ཡོངས་ཀྱི་སློབ་སྦྱོང་གི་འཚོ་བར་སྤྲོ་སྣང་ལྡན་པར་བྱ་བ་དང་།དཔེ་ཀློག་གི་ནུས་པ་དང་དད་ཞེན་བསྐྱེད་བསྲིང་།དཔེ་ཀློག་གི་འཇོན་ནུས་སྔོག་འདོན་བྱེད་པ་བཅས་ལ་དམིགས་ནས།སློབ་གྲྭའི་འགོ་ཁྲིད་ཀྱི་ཡང་དག་པའི་སྣེ་ཁྲིད་འོགདགེ་རྒན་ལྕགས་རྒྱལ་འབུམ་ལགས་ཀྱིས་ཇུས་གཞི་བཏོན་ནས་ཉེ་ལམ་ལོ་རིམ་གསུམ་གྱི་སློབ་མ་ཡོངས་ལ་ཁ་གཏད་དེ་དཔེ་ཀློག་མྱོང་ཚོར་བགྲོ་གླེང་གི་བྱ་འགུལ་ཆེན་མོ་གཟབ་རྒྱས་ངང་སྤེལ།